Die Krieketwêreldbeker 1992 (Engels: 1992 Cricket World Cup) het van 22 Februarie tot en met 25 Maart 1992 in Australië en Nieu-Seeland plaasgevind. Dit was die vyfde krieketwêreldbeker in internasionale eendagkrieket (EDI) wat deur die Internasionale Krieketraad (IKR) aangebied is en die eerste in die Suidelike Halfrond. Die Krieketwêreldbeker 1992 is deur die sigarethandelsmerk Benson & Hedges geborg en staan dus amptelik as die Benson & Hedges Wêreldbeker 1992 bekend. Nadat Suid-Afrika ná die einde van Apartheid weer as toetsland by die Internasionale Krieketraad aangesluit het, het die Proteas vir die eerste keer aan ’n krieketwêreldbeker deelgeneem. Die nasionale krieketspan van Zimbabwe het vir ’n derde keer aan ’n krieketwêreldbekertoernooi deelgeneem. Al die ander spanne het vir ’n vyfde keer aan ’n krieketwêreldbekertoernooi deelgeneem. Nege nasionale krieketspanne het aan die Krieketwêreldbeker 1992 deelgeneem, waartydens 39 wedstryde gespeel is. Al die spanne het in een groep gespeel en 39 wedstryde gespeel; elke span het een keer teen al die ander spanne van die groep gespeel. Die boonste vier spanne het hierna vir die halfeindrondte gekwalifiseer en die wenners van hierdie wedstryde het in die eindstryd ontmoet.